Line Barfod (EL), 2009-02-19:
Enhedslisten kan også støtte forslaget.
Hvis en af deres forældre kommer i fængsel, så jeg vil gerne anbefale, at man går ind og ser børnefilmen »Max Pinlig«, og at man måske også overvejer, hvordan man kan bruge den til at få børn til at snakke lidt mere om, hvordan det er, når ens far eller mor sidder i fængsel.
Den viser meget godt, hvor svært det kan være, og også, hvor svært det måske er for de andre børn.
I øvrigt medvirker Fangekoret og gør det rigtig godt.
Hvad angår det her med, om der skal være et børneombud, og hvilken baggrund folk skal have og sådan noget, kan vi jo drøfte det videre - også hvilken titel og baggrund, der skal være.
Jeg synes, at det, der måske også var værd at se på, er, at de steder, hvor der så er børn i fængslerne, fordi de er med deres forældre i fængsel, bør der også være pædagoger.
Det tog mange, mange år, før vi fik pædagoger til børnene på krisecentre og fik taget højde for, at der faktisk også var børn med på krisecentre, som vi burde forholde os til.
Det er på tide, at vi også får sikret, at der er nogle pædagoger til børnene, og at vi også får set på den regel, man har om, at forældrene skal være sammen med børnene hele tiden.
Jeg kan godt forstå, at man synes, at forældrene har ansvaret for børnene, og det er fint.
Men jeg tror, at alle, der har børn, også ved, at man godt kan have brug for fem minutter en gang imellem uden sit barn, f.eks. når man skal i bad.
Så er det lidt besværligt, hvis man skal have barnet med i bad.
Og i det hele taget kan man også godt en gang imellem have behov for måske bare lidt voksentid.
Derfor synes jeg, det kunne være rigtig fornuftigt, når vi alligevel er i gang med at se på alt det her, også at se på, om ikke man kunne bløde op på den regel, så en indsat, der har sit lille barn med i fængsel, har muligheden for at have en anden kompetent voksen til at tage sig af barnet, mens den indsatte går i bad eller laver nogle andre voksenting, hvor det ikke er så smart at have barnet med.
Hvis man fik nogle pædagoger tilknyttet de steder, hvor der er børn med i fængslerne, kunne de jo så også sørge for, at der er en ordentlig stimulering og tage sig af børnene og sikre, at børnene får en fornuftig udvikling i de perioder, hvor de er sammen med deres forældre.
Hvad kan man gøre for, at det kommer til at fungere på en ordentlig måde?
Noget af det, jeg godt kunne tænke mig vi også kunne få belyst under udvalgsarbejdet, er: Hvordan er reglerne egentlig for økonomien i forhold til børnene, også i forhold til samværsbørn?
Da vi ændrede forældreansvarsloven for nylig, fik vi jo sagt, at det er rigtig afgørende, at børn har ret til samvær med deres forældre, herunder også, at vi sikrer, at der er økonomi til, at man faktisk kan få f.eks. transportudgifterne dækket, hvis ikke man har råd til selv at betale, for det afgørende er, at barnet kan have samværet.
Det kunne jeg godt tænke mig vi får belyst i forhold til de indsattes børn.
Hvordan er økonomien egentlig i forhold til, at man har en reel mulighed for samvær med en forælder, der sidder i et fængsel?
Men altså, vi synes, det er et rigtig godt forslag, og vi håber, at vi får en ordentlig og god udvalgsbehandling af det, og at det forhåbentlig kan munde ud i, at alle de pæne ord, der er blevet sagt under både debatten om det her forslag og om De Radikales forslag, som vi behandlede tidligere, også kan udmønte sig i, at vi faktisk får skrevet noget ned, som forpligter, og som fører til, at der sker nogle forbedringer for børnene.